Diari Oficial de la Generalitat Valenciana


Sumari del DOGV 3294, del 27-07-1998 (1998/6304)

ORDRE de 8 de juliol de 1998 de la Conselleria de Cultura, Educació i Ciència per la qual s'establix el procés d'implantació dels ensenyaments de règim general regulats per la Llei Orgànica 1/1990 d'Ordenació General del Sistema Educatiu i la progressiva extinció dels ensenyaments mitjans regulats per la Llei General d'Educació de 1970 a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/07/08/(1)/dof/vci/html**

### Dades del document

Número de DOGV
:   3294

Data del DOGV
:   27-07-1998

Secció del DOGV
:   I. DISPOSICIONS GENERALS

Número del document
:   1998/6304


Data del document
:   08-07-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 8 de juliol de 1998 de la Conselleria de Cultura, Educació i Ciència per la qual s'establix el procés d'implantació dels ensenyaments de règim general regulats per la Llei Orgànica 1/1990 d'Ordenació General del Sistema Educatiu i la progressiva extinció dels ensenyaments mitjans regulats per la Llei General d'Educació de 1970 a la Comunitat Valenciana. [1998/6304]
  
El Reial Decret 173/1998, de 16 de febrer (BOE del 17) modifica i completa el Reial Decret 986/1991, de 14 de juny, que va aprovar el calendari d'aplicació de la nova ordenació del sistema educatiu. La seua disposició final primera indica que té el caràcter de norma bàsica i la disposició final segona encomana al ministre d'Educació i Cultura i a l'autoritat competent de les comunitats autònomes dictar, en l'àmbit de les seues competències, totes les disposicions que calga per a l'execució i el desplegament del que estableix el Reial Decret.
  
La Llei 1/1995, de 20 de gener, de la Generalitat Valenciana, de Formació de Persones Adultes establix l'oferta de programes formatius dirigits a la mencionada població, incloent els programes conduents a l'obtenció del Títol de Graduat en Educació Secundària, així com d'altres títols previstos en la Llei Orgànica 1/1990 de 3 d'octubre, d'Ordenació General del Sistema Educatiu.
  
Conseqüentment, cal adaptar el calendari indicat per als ensenyaments de règim general a les circumstàncies que es deriven de la progressiva implantació dels ensenyaments per a la població adulta que conduïxen a l'obtenció dels mateixos títols, des d'una concepció integral del conjunt del sistema educatiu valencià, sustentada, d'una banda, en la garantia de continuïtat dels estudis de tots els alumnes, i, d'una altra, en la concepció què no poden suprimir-se determinats ensenyaments mentre no es puguen implantar els equivalents.
  
Atés que determinats articles del Reial Decret de referència establixen limites temporals i no dates concretes i que altres remeten a adaptacions de terminis per part de les administracions educatives competents, en especial la disposició transitòria primera, convé, per tal de subministrar als centres educatius i a l'alumnat la informació necessària per a esgotar les possibilitats del sistema que s'extingix i facilitar la finalització dels estudis iniciats, dictar la present ordre, en virtut de les competències que m'atribuïx la disposició final primera del Reial Decret 986/1991 i l'article 35 de la Llei 5/1983 de 30 de desembre de Govern Valencià. Per tot això:
  
ORDENE
  
Primer
  
En l'àmbit territorial de la Comunitat Valenciana, en el curs acadèmic 1998-1999 s'implantarà 3r d'Educació Secundària Obligatòria i deixarà d'impartir-se ensenyament de 1r de Batxillerat Unificat i Polivalent, i de 1r de Formació Professional de primer grau, en règim diürn i nocturn.
  
Segon
  
L'any acadèmic 1999-2000 s'implantarà 4t d'Educació Secundària Obligatòria i deixarà d'impartir-se ensenyament de 2n de Batxillerat Unificat i Polivalent i de 2n de Formació Professional de primer grau, en règim diürn i nocturn.
  
Tercer
  
L'any acadèmic 2000-2001 s'implantarà 1r de Batxillerat tant en la modalitat general com en la modalitat de formació de persones adultes, així com els cicles formatius de grau mitjà de Formació Professional específica i deixarà d'impartir-se ensenyament de 3r de Batxillerat Unificat i Polivalent i de 1r de Formació Professional de segon grau en el règim d'ensenyaments especialitzats, així com del curs d'accés a la Formació Professional de segon grau en el règim general, en règim diürn i nocturn.
  
Quart
  
L'any acadèmic 2001-2002 s'implantarà el 2n curs del Batxillerat tant en la modalitat general com en la modalitat de formació de persones adultes i deixarà d'impartir-se ensenyament del Curs d'Orientació Universitària i de 2n de Formació Professional de segon grau en el règim d'ensenyaments especialitzats i 1r de Formació Professional de segon grau en el règim general, en règim diürn i nocturn.
  
Cinqué
  
L'any acadèmic 2002-2003 s'implantaran els cicles formatius de Formació Professional Específica de grau superior i deixarà d'impartir-se ensenyament de tercer curs de Formació Professional de segon grau en el règim d'ensenyaments especialitzats i de 2n curs de Formació Professional de segon grau de règim general, en règim diürn i nocturn.
  
Sisé
  
Les proves no escolaritzades per a l'obtenció de les titulacions de Formació Professional de primer grau es realitzaran fins al curs 2001-2002
  
Seté
  
Les proves lliures per a l'obtenció del títol de Graduat Escolar per a la població adulta, seguiran realitzant-se en les condicions i períodes establits fins al curs acadèmic 2001-2002.
  
Huité
  
Les proves lliures per a l'obtenció del títol de Graduat en Educació Secundària per a persones majors de 18 anys, s'organitzaran a partir del curs escolar 2000-2001.
  
Nové
  
Les proves lliures per a l'obtenció del títol de Batxiller per a majors de 23 anys, s'organitzaran a partir del curs 2001-2002.
  
Deu
  
Les proves lliures per a l'obtenció de títols de formació professional específica de grau mitjà i de grau superior s'iniciaran, per al grau mitjà en el curs 2002-2003 i podran iniciar-se, per al grau superior, a partir del curs 2003-2004.
  
Onze
  
El límit d'edat per a romandre escolaritzat en instituts de Secundària, cursant l'Educació Secundària Obligatòria seran els 18 anys, segons establix l'article 6.2 de la Llei Orgànica 1/1990, de 3 d'octubre, d'Ordenació General del Sistema Educatiu. L'alumnat que tinga 18 anys complits podrà completar els estudis iniciats i no finalitzats en la dita etapa a través de l'oferta específica per a la població adulta.
  
Dotze
  
Per tal de facilitar l'obtenció dels títols corresponents, es permetrà el manteniment de grups específics, per a alumnes que requerisquen la repetició d'un curs terminal , sempre que sobrepassen un mínim de 15 alumnes i per a aquells alumnes que no opten per la revalidació amb els nous ensenyaments, en els següents cursos i nivells i amb el règim horari que la Conselleria de Cultura, Educació i Ciència determine en cada cas:
  
Curs 1999-2000: 2n curs de Formació Professional de primer grau. L'alumnat que en finalitzar este curs, no supere les distintes àrees, podrà presentar-se directament a les Proves de Maduresa encara que no complisca els requisits d'edat i/o laborals que, amb caràcter general, s'exigixen per a l'accés a les mencionades proves.
  
Curs 2000-2001: 3r curs de Batxillerat Unificat i Polivalent.
  
Curs 2001-2002: Curs d'Orientació Universitària
  
Curs 2.002-2003: 2n curs de Formació Professional de segon grau pel règim general, i 3r curs de Formació Professional de segon grau pel règim d'ensenyaments especialitzats.
  
Tretze
  
1. Des del curs 1998-1999 no s'admetrà matrícula de curs fraccionat en 2n i 3r de Batxillerat Unificat i Polivalent en règim nocturn.
  
2. No obstant això, per als alumnes que en el curs 1997-1998 hagueren formalitzat matrícula fraccionada per a Primer curs de Batxillerat Unificat i Polivalent en règim nocturn, i per tal fi que puguen completar els estudis iniciats, es permet el manteniment d'un grup residual de Primer pel règim nocturn, en el curs 1998-1999, exclusivament per a estos alumnes. Este alumnat en el curs 1999-2000 s'incorporarà, sempre que no opten per convalidar pels nous ensenyaments o per incorporar-se a l'oferta per a la població adulta, a un grup residual específic, i en el curs 2000-2001 s'incorporarà al grup específic, de caràcter general, previst en l'article dotze de la present Ordre, per a 3r de Batxillerat Unificat i Polivalent.
  
Catorze
  
Segons l'article 15 del Reial Decret 986/1991, de 14 de juny (BOE del 25 de juny) els alumnes que, hagen iniciat els ensenyaments de Formació Professional de primer grau, Batxillerat Unificat i Polivalent i Formació Professional de segon grau, i no els hagen finalitzat en el moment de la seua extinció, tindran dret a finalitzar-los a través del règim lliure, durant els dos cursos acadèmics posteriors a la seua extinció, per això:
  
a) L'alumnat de Batxillerat Unificat i Polivalent podrà formalitzar matrícula lliure segons el següent calendari i els següents criteris:
  
Calendari:
  
- Curs 1998-1999: primera convocatòria lliure per a 1r de BUP.
  
- Curs 1999-2000: última convocatòria lliure per a 1r de BUP.
  
Primera convocatòria lliure per a 2n de BUP
  
- Curs 2000-2001: última convocatòria lliure per a 2n de BUP.
  
Primera convocatòria lliure per a 3r de BUP
  
- Curs 2001-2002: última convocatòria lliure per a 3r de BUP.
  
Així mateix, i sempre que es complisca el requisit d'edat, l'alumnat de Batxillerat Unificat i Polivalent podrà incorporar-se a l'oferta a distància que s'indica en l'apartat següent.
  
Criteris:
  
1. La matriculació de cada curs es realitzarà en la primera quinzena del mes de novembre de cada any acadèmic.
  
2. Les proves d'avaluació es realitzaran en la segona quinzena de maig i la primera setmana de setembre de cada any acadèmic.
  
b) L'alumnat de Formació Professional de primer grau,que no haja superat les distintes assignatures, a partir del curs 1999-2000 podrà presentar-se a les proves no escolaritzades de Formació Professional de primer grau, encara que no complisca els requisits d'edat i/o laborals que, amb caràcter general, s'exigixen per a l'accés a estes proves.
  
c) L'alumnat de Formació Professional de segon grau, fins al curs 2004-2005 mantindrà la matricula lliure tant en els ensenyaments de règim general com en els del règim d'ensenyaments especialitzats.
  
En l'annex I s'esquematitza tot el procés d'implantació i supressió dels ensenyaments de Formació Professional.
  
Quinze
  
1. L'Institut de Batxillerat a Distància mantindrà matrícula pel règim d'adults a distància de 1r i 2n de Batxillerat Unificat i Polivalent, fins que s'implanten els ensenyaments d'Educació Secundària Obligatòria específica per a la població adulta a la Comunitat Valenciana.
  
2.L'Institut de Batxillerat a Distància portarà a terme la implantació dels nous ensenyaments i la substitució del Batxillerat Unificat i Polivalent i del Curs d'Orientació Universitària segons el calendari següent:
  
a) Curs 1998-1999: Mantindrà ensenyaments de primer de Batxillerat Unificat i Polivalent per a l'alumnat que complisca els requisits d'edat establits.
  
b) Curs 1999-2000. Mantindrà grups residuals de primer curs de Batxillerat Unificat i Polivalent per a cursar matèries pendents així com ensenyaments de 2n curs de Batxillerat Unificat i Polivalent.
  
c) Curs 2000-2001. Implantarà 1r curs de Batxillerat en règim a distància per a majors de 18 anys i mantindrà grups residuals de 2n i 3r curs de Batxillerat Unificat i Polivalent, al qual podran incorporar-se alumnes repetidors de 3r de BUP.
  
d) Curs 2001-2002. Implantarà segon curs de Batxillerat en règim a distància i mantindrà grups residuals de 3r de BUP i de COU als quals podran incorporar-se alumnes repetidors de COU.
  
e) Així mateix podrà incorporar els ensenyaments a distància dels cicles formatius de Formació Professional que es determinen, segons el calendari general d'implantació dels nous ensenyaments.
  
Disposició Addicional
  
Els ensenyaments de Batxillerat, per a la població adulta, que tinguen caràcter presencial als instituts d'Ensenyament Secundari, podran iniciar-se abans del curs 2000-2001 als centres autoritzats a implantar anticipadament els nous ensenyaments, quan la Conselleria de Cultura, Educació i Ciència definisca les característiques especifiques d'esta oferta, i faça el desplegament coordinat de la Llei Valenciana de Formació de Persones Adultes i de la disposició addicional segona del Decret 174/1994 de 19 d'agost.
  
Disposicions Finals
  
Primera
  
S'autorizen les direccions generals d'Ordenació i Innovació Educativa i Política Lingüística i de Centres Docents a aplicar la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 8 de juliol de 1998
  
El conseller de Cultura, Educació i Ciència
  
FRANCISCO E. CAMPS ORTIZ
  
II. AUTORITATS I PERSONAL
  
a) PLANTILLES ORGÀNIQUES
  
I RELACIONS DE LLOCS DE TREBALL
  
2. Altres administracions
  
Consell Metropolità de l'Horta


Còpia Permalink ELI